ניקו רוזברג

ניקו אריק רוזברג (בגרמנית: Nico Erik Rosberg; נולד ב-27 ביוני 1985) הוא נהג מרוצים גרמני לשעבר שהתחרה באליפות הפורמולה 1 והאלוף לשנת 2016. ניקו הוא בנו של קקה רוזברג, נהג מרוצי פורמולה 1 לשעבר, שזכה באליפות בעונת 1982. רוזברג מחזיק באזרחות כפולה גרמנית ופינית, אך התחרה תחת הדגל הגרמני. עם זאת, הוא גם התחרה בעבר מספר פעמים בסדרות הנמוכות תחת הדגל הפיני. בשנת 2005 זכה באליפות ה-GP2 ובשנת 2006 החל להתחרות בפורמולה 1 עבור קבוצת ויליאמס, הקבוצה בה התחרה אביו בעת שזכה באליפות. בשנת 2010 עבר להתחרות עבור קבוצת מרצדס ובשנים 2014 ו-2015 סיים במקום השני. בעונת 2016 סיים במקום הראשון וזכה באליפות הפורמולה 1 לנהגים. חמישה ימים לאחר הזכייה הודיע על פרישה. רוזברג החל להתחרות בגיל 6 בתחרויות קארטינג. בשנת 2002 החל להתחרות בסבב פורמולה ב.מ.וו הגרמני וזכה באליפות. שנה לאחר מכן עבר לנהוג בקבוצה אותה ניהל אביו ולקח חלק בסבב הפורמולה 3 האירופאי. בשנת 2005 הצטרף לסבב ה-GP2, שהוקם באותה שנה וזכה בתואר האליפות הראשון של הסבב. בגיל 17 הפך לנהג הצעיר ביותר שהשתתף בנהיגת מבחן עבור קבוצת פורמולה 1. במרוץ הבכורה שהתקיים בבחריין נפגע רכבו של רוזברג בסיבוב הראשון ואיבד את החרטום, אך למרות זאת הצליח לסיים את המרוץ במקום השביעי ולצבור נקודות אליפות ראשונות בקריירה. המשך העונה היה מוצלח פחות - בתשעה מרוצים נאלץ לפרוש והצליח לצבור נקודות רק במרוץ נוסף אחד. את העונה סיים במקום ה-17 עם ארבע נקודות בלבד. לקראת עונת 2007 החליפה ויליאמס את המנועים במנועי טויוטה חדשים שהשיגו תוצאות מרשימות בנסיעות המבחן. במהלך העונה השתפרו גם הישגיו של רוזברג שהצליח לצבור נקודות בשבעה מרוצים שונים וסיים את העונה עם 20 נקודות. הפודיום הראשון בקריירה הושג במרוץ הפתיחה של עונת 2008 בו סיים במקום השלישי. בהמשך העונה התקשה לצבור נקודות וסיים את העונה עם 17 נקודות. בעונתו הרביעית בסבב הצליח לייצר הצלחה מתמשכת לאחר שצבר נקודות באחד עשר מתוך שבעה עשר המרוצים שהתקיימו בעונה וסיים אותה במקום השביעי. לקראת עונת 2010 עזב רוזברג את קבוצת ויליאמס וחתם במרצדס, בה נהג לצידו של מיכאל שומאכר שחזר מפרישה. בארבעת המרוצים הראשונים לעונה הגיע פעם לפודיום והתייצב במקום השני בטבלת האליפות, מיקום השיא שלו באותה עונה. בהמשך העונה השיג פודיום נוסף לאחר שסיים שלישי בגרנד פרי בריטניה ואת העונה סיים שוב במקום השביעי. את העונה הבאה, סיים שוב במקום השביעי, כשלאורך כל העונה לא הצליח להגיע לפודיום אפילו פעם אחת. באפריל 2012 זינק לראשונה מהפול פוזישן בגרנד פרי סין, מרוץ שבסיומו גם רשם את הניצחון הראשון בקריירה. כחודש וחצי לאחר הניצחון, הגיע לפודיום פעם נוספת כשסיים במקום השני בגרנד פרי מונקו. בששת המרוצים האחרונים של העונה לא צבר נקודות ולבסוף סיים במקום התשיעי. בסיום עונת 2012 הודיע שומאכר על פרישה סופית ובמקומו הצטרף לואיס המילטון, שהיה בן קבוצתו של רוזברג במרוצי הקארטינג. רוזברג זכה בשלושה מקצי דירוג ברציפות: בבחריין, בקאטלוניה ובמונקו. במונקו רשם את הניצחון השני בקריירה, 30 שנה לאחר שאביו ניצח באותו המסלול. חודש לאחר מכן השיג ניצחון נוסף, כאשר ניצל תקלה טכנית ברכבו של סבסטיאן פטל ותקר במכוניתו של המילטון וניצח בגרנד פרי הבריטי. בגרנד פרי של הודו סיים במקום השני ובאבו דאבי סיים שלישי. את העונה סיים במקום השישי עם 191 נקודות. עונת 2014 התנהלה בשליטה מוחלטת של צמד נהגי מרצדס, שניהלו קרב צמוד על ההובלה. בעשרת המרוצים הראשונים של העונה השיג רוזברג ארבעה ניצחונות וחמש פעמים נוספות סיים במקום השני. המאבק בין השניים התלהט לאחר שבגרנד פרי בלגיה התנגש רוזברג ברכבו של המילטון במכוון והוציא אותו מהמרוץ. הקרב על התואר נותר פתוח עד המרוץ האחרון בעונה - רוזברג היה יכול לזכות בתואר, בתנאי שהמילטון לא יסיים באחד משני המקומות הראשונים. הוא זינק מהפול פוזישן, אך נעקף על ידי המילטון כבר בזינוק. המילטון ניצח במרוץ וזכה באליפות בעוד רוזברג שסבל מתקלות ברכבו סיים את התחרות במקום ה-14 ובמקום השני הכולל באליפות המאבק הצמוד בין רוזברג להמילטון נמשך גם במחצית העונה הראשונה של עונת 2015. בתשעת המרוצים הראשונים של העונה השיג שלושה ניצחונות ושש פעמים נוספות סיים בפודיום, דבר שהקנה לו את המקום השני בפער של 17 נקודות מהמילטון, המוביל. המרוץ בהונגריה היווה את נקודת המפנה בתחרות בין השניים - בתחרות זו סיים המילטון במקום השישי ורוזברג במקום השמיני. הפעם הראשונה מאז סוף עונת 2013 שאף נהג של מרצדס לא מגיע לפודיום. את הגרנד פרי האיטלקי סיים במקום ה-17 ובגרנד פרי הרוסי נאלץ לפרוש. רוזברג ניצח בשלושת מרוצי סיום העונה, אך הניצחונות באו לאחר שהמילטון כבר הבטיח את התואר. רצף הניצחונות נמשך בפתיחת עונת 2016, כאשר רוזברג ניצח בארבעת המרוצים הראשונים בעונה. הרצף נקטע לאחר תאונה בינו ובין חברו לקבוצה, המילטון בפתיחת גרנד פרי ספרד. המילטון הצליח לנצח בשני המרוצים הבאים ולצמצם את הפער מהמקום הראשון, אך ניצחון בגרנד פרי באזרבייג'ן הגדיל שוב את הפער. המילטון חזר לנצח ורשם רצף של שלושה ניצחונות ולאחר המירוץ בהונגריה, שהיווה את נקודת אמצע העונה גבר על רוזברג ודחק אותו למקום השני. ניצחונות רצופים בבלגיה, באיטליה ובסינגפור החזירו את רוזברג למקום הראשון ופרישה של המילטון במלזיה וניצחון נוסף ביפן הגדילו את הפער בפסגה ל-33 נקודות, פער שצומצם ל-12 נקודות לפני מרוץ סיום העונה. על מנת להבטיח את הזכייה באליפות היה על רוזברג לסיים באחד משלושת המקומות הראשונים בגרנד פרי אבו דאבי. המילטון זינק מהפול פוזישן ושמר על המקום הראשון לאורך כל המרוץ, אך רוזברג סיים במקום השני והוכתר כאלוף. חמישה ימים לאחר זכייתו באליפות הודיע רוזברג, במפתיע, על פרישה. רוזברג נולד בוויסבאדן שהייתה אז במערב גרמניה. אף על פי כן בילה את רוב ילדותו במונקו והוא עדיין גר שם. בנוסף להיותו דובר גרמנית, הוא דובר אנגלית רהוטה, צרפתית, איטלקית מעט ספרדית, אך לא פינית. אביו במכוון דאג שהוא לא ילמד פינית ושיילמד את השפות האחרות מפני שהן יהיו יותר חשובות לו בהמשך בקריירה שלו. רוזברג התחתן עם חברת הילדות שלו ויויאן סיבולד (Vivian Sibold) ב-11 ביולי 2014. לזוג יש בת אחת, אלאיה (Alaïa), שנולדה ב-30 באוגוסט 2015. מדיה וקבצים בנושא ניקו רוזברג בוויקישיתוף אתר האינטרנט הרשמי של ניקו רוזברג (בגרמנית ובאנגלית) אתר האינטרנט הרשמי של ניקו רוזברג ניקו רוזברג, ברשת החברתית פייסבוק ניקו רוזברג, ברשת החברתית אקס (טוויטר) ניקו רוזברג, ברשת החברתית אינסטגרם ניקו רוזברג, באתר DriverDB לנהגי מרוצים אמיר ענבר, ניקו רוזברג הוא ילד שמנת, הבן של אבא שלו ועכשיו גם אלוף פורמולה 1, באתר הארץ, 29 בנובמבר 2016 ביוגרפיה רשמית באתר F1.com הלל פוסק, פורמולה 1 - קבוצות ונהגים, באתר ynet, 12 במרץ 2006 אלי שאולי, פורמולה 1: אלוף העולם פותח בניצחון, באתר ynet, 12 במרץ 2006 First impressions - Williams is quick, Grandprix.com, 7 February, 2007 ניקו רוזברג עובר למרצדס, באתר וואלה, 23 בנובמבר 2009 ירון אדרי‏, פורמולה 1: בגדי המלך החדשים, באתר וואלה, 26 בינואר 2010 פורמולה 1: גם שנחאי נפלה לידיו של באטון, באתר וואלה, 18 באפריל 2010 פורמולה 1: ניקו רוזברג יזנק מהפול פוזישן בשנחאי, באתר וואלה, 14 באפריל 2012 פורמולה 1: ניקו רוזברג ניצח בגרנד פרי הסיני, באתר וואלה, 15 באפריל 2012 פורמולה 1: ניקו רוזברג יזנק מהפול פוזישן בבחריין, באתר וואלה, 20 באפריל 2013 פורמולה 1: ניקו רוזברג יזנק ראשון במירוץ קטאלוניה, באתר וואלה, 11 במאי 2013 פורמולה 1: ניקו רוזברג יזנק מהפול פוזישן במונאקו, באתר וואלה, 25 במאי 2013 פורמולה 1: רוזברג ניצח במונאקו, תאונה קשה למלדונאדו, באתר וואלה, 26 במאי 2013 פורמולה 1: ניקו רוזברג ניצח במירוץ בריטניה, באתר וואלה, 30 ביוני 2013 לואיס המילטון: "רוזברג אמר שהוא התנגש בי בכוונה", באתר וואלה, 25 באוגוסט 2014 פורמולה 1: לואיס המילטון זכה באליפות העולם לשנת 2014, באתר וואלה, 23 בנובמבר 2014 פורמולה 1: מקס פרסטאפן בן ה-18 עשה היסטוריה בגרנד פרי הספרדי, באתר וואלה, 15 במאי 2016 פורמולה 1: ניקו רוזברג סיים ראשון בגראנד פרי באקו, באתר וואלה, 19 ביוני 2016 פורמולה 1: לואיס המילטון עלה למקום הראשון בדירוג העולמי לראשונה ב-2016, באתר וואלה, 24 ביולי 2016 ניקו רוזברג זכה לראשונה באליפות העולם, באתר וואלה, 27 בנובמבר 2016 ניקו רוזברג הדהים את הפורמולה 1: "אני פורש, הגעתי לפסגה", באתר וואלה, 2 בדצמבר 2016